ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Eτήσια έκθεση 2014 σχετικά με τις πολιτικές της Ευρωπαϊκής Ένωσης για την ανάπτυξη και την εξωτερική βοήθεια και την εφαρμογή τους το 2013 /* COM/2014/0501 final */





Παγκόσμια ευθύνη Παγκόσμια αλληλεγγύη, Παγκόσμιες αξίες Βοήθεια στις χώρες και τα άτομα που έχουν μεγαλύτερη ανάγκη Η αναπτυξιακή πολιτική της Ευρωπαϊκής Ένωσης (ΕΕ) είναι πιο σημαντική και αποτελεσματική από ποτέ. Διαδίδει τις ευρωπαϊκές αξίες στον ταχέως μεταβαλλόμενο κόσμο μας, και αυξάνει την επιρροή της ΕΕ, καθώς και τον σεβασμό που εμπνέει. Και, πάνω από όλα, συντελεί αποφασιστικά στην επίτευξη του πρωταρχικού στόχου μας για τη ριζική εξάλειψη της ακραίας φτώχειας. Το 2013, η ΕΕ συνέχισε την πολιτική και χρηματοδοτική στήριξη για την ανάπτυξη σε παγκόσμιο επίπεδο. Αφιέρωσε ένα σημαντικό ποσό, ύψους 14.86 δισεκατ. ευρώ, στην εξωτερική αναπτυξιακή βοήθεια. Σύμφωνα με το πρόγραμμα δράσης για αλλαγή[1] – το σχέδιο της Επιτροπής για αναπτυξιακή πολιτική με υψηλό αντίκτυπο που επικεντρώνεται στη χορήγηση βοήθειας σε χώρες και σε άτομα που έχουν μεγαλύτερη ανάγκη – οι κύριοι δικαιούχοι αυτής της βοήθειας είναι οι χαμηλού εισοδήματος και οι λιγότερο αναπτυγμένες χώρες. Η ΕΕ μαζί με τα 28 κράτη μέλη της παραμένουν, λοιπόν, ο σημαντικότερος χορηγός βοήθειας στον κόσμο. Αναγνωρίζουμε ότι θα μπορούσαμε να κάνουμε περισσότερα – ιδίως αν θέλουμε να επιτύχουμε τον συλλογικό στόχο μας να αφιερώσουμε το 0,7% του ακαθάριστου εθνικού εισοδήματος (ΑΕΕ) της ΕΕ στην ανάπτυξη έως το 2015. Και αναγνωρίζουμε επίσης ότι η συνεργασία για την ανάπτυξη δεν αφορά απλώς τα χρήματα. Είμαστε υπερήφανοι που η βοήθεια προς τις αναπτυσσόμενες χώρες, την οποία υποστηρίζουν πάνω από το 80 % των ευρωπαίων πολιτών[2], εστιάζεται σε πολύ μεγάλο βαθμό στη μείωση της φτώχειας. Αλλά περιλαμβάνει και τη δέσμευση να αναλάβουν οι χώρες εταίροι τον ρόλο του οδηγού και να καταστεί η παράδοση της βοήθειας όσο το δυνατόν αποτελεσματικότερη . Καθορισμός της χρηματοδοτικής βάσης για την ανάπτυξη Τον Δεκέμβριο του 2013 το Ευρωπαϊκό Κοινοβούλιο ενέκρινε τα χρηματοδοτικά μέσα για την εξωτερική δράση της ΕΕ[3] για την περίοδο 2014-2020. Κεντρικό στοιχείο αυτής της δέσμης, από την άποψη της ανάπτυξης, είναι ο στόχος της εξάλειψης της παγκόσμιας φτώχειας και η ταυτόχρονη εξασφάλιση ότι οι χώρες εταίροι αναλαμβάνουν τον ρόλο του οδηγού όσον αφορά την ανάπτυξή τους Το πολυετές δημοσιονομικό πλαίσιο (ΠΔΠ) μεταφράζει τις πολιτικές προτεραιότητες της Ένωσης για την περίοδο 2014 έως 2020 σε οικονομικούς όρους και κατευθύνει τον τρόπο με τον οποίο θα δαπανηθούν τα συμφωνηθέντα ποσά στον τομέα της εξωτερικής δράσης, συμπεριλαμβανομένης της ανάπτυξης. Η ΕΕ θα εστιάσει το έργο της με τους εξωτερικούς εταίρους της σε τέσσερις ειδικές προτεραιότητες πολιτικής: διεύρυνση, γειτονία, συνεργασία με στρατηγικούς εταίρους και αναπτυξιακή συνεργασία. Το συνολικό ποσό που συμφωνήθηκε για τα χρηματοδοτικά μέσα της εξωτερικής δράσης ανέρχεται σε λίγο πάνω από 51,4 δισεκατ. ευρώ για την περίοδο 2014-2020. Ένα επιπλέον ποσό 30,5 δισεκατ. ευρώ θα διατεθεί για τη συνεργασία με τις χώρες της Αφρικής, της Καραϊβικής και του Ειρηνικού (ΑΚΕ), καθώς και τις υπερπόντιες χώρες και εδάφη (ΥΧΕ) μέσω του 11ου Ευρωπαϊκού Ταμείου Ανάπτυξης, το οποίο δεν αποτελεί μέρος του προϋπολογισμού της ΕΕ. Το Ευρωπαϊκό Κοινοβούλιο θα συμμετάσχει στον καθορισμό προτεραιοτήτων για την εξωτερική συνεργασία της ΕΕ πριν από τον προγραμματισμό των εξωτερικών χρηματοδοτικών μέσων. Ένα άλλο βασικό χαρακτηριστικό θα αποτελέσει η βελτίωση του συντονισμού μεταξύ της ΕΕ και των κρατών μελών ώστε να βελτιστοποιηθεί ο αντίκτυπος και η προβολή – ιδίως μέσω του κοινού προγραμματισμού της βοήθειας. Επίσης, η ΕΕ χρησιμοποιεί όλο και περισσότερο καινοτόμες πηγές χρηματοδότησης για την ανάπτυξη, συμπεριλαμβανομένου του συνδυασμού των μέσων και των κεφαλαίων του ιδιωτικού τομέα. Εφαρμογή του προγράμματος δράσης για αλλαγή Η ανάγκη για την καλύτερη δυνατή χρήση της εξωτερικής αναπτυξιακής βοήθειας ώθησε την Ευρωπαϊκή Επιτροπή σε αλλαγή της αναπτυξιακής της πολιτικής· Το 2013 σημειώθηκε πρόοδος στην πορεία προς την επίτευξη του κύριου στόχου της εξάλειψης της ακραίας φτώχειας σε παγκόσμιο επίπεδο μέσα σε μία γενιά. Η επένδυση για το μέλλον μας Ο κόσμος, και ειδικότερα ο αναπτυσσόμενος κόσμος, μεταβάλλεται με ταχύ ρυθμό. Το παγκόσμιο ΑΕΠ αυξήθηκε κατά ένα τρίτο από το 2000, αλλά τον δρόμο άνοιξαν οι αναπτυσσόμενες χώρες, παρέχοντας το 70 % της παγκόσμιας ανάπτυξης τα τελευταία δέκα έτη. Το ΑΕΠ της υποσαχάριας Αφρικής έχει αυξηθεί κατά 84 % από το 2000. Η Αφρική είναι πλέον η ήπειρος με τον ταχύτερο ρυθμό ανάπτυξης και τον νεότερο πληθυσμό. Κατά συνέπεια, υπάρχει σημαντική μετατόπιση της παγκόσμιας επιρροής και των παγκοσμίων αγορών από τις αναπτυγμένες χώρες προς τις αναδυόμενες και τις λιγότερο αναπτυγμένες χώρες. Πενήντα χρόνια πριν, οι αναδυόμενες και αναπτυσσόμενες οικονομίες αντιπροσώπευαν μόλις το 25 % του παγκόσμιου ΑΕΠ. Σήμερα, το ποσοστό αυτό ανέρχεται στο 50 % και είναι πιθανό να υπερβεί το 66 % κατά την επόμενη δεκαετία. Αυτά τα ευχάριστα νέα δείχνουν ότι η αναπτυξιακή συνεργασία σημαίνει κάτι παραπάνω από αλληλεγγύη: σημαίνει και επένδυση σε ένα καλύτερο μέλλον προς όφελος όλων. Το 2013, η ΕΕ εργάστηκε για την εφαρμογή των συστάσεων πολιτικής που περιλαμβάνονται στο πρόγραμμα δράσης για αλλαγή και για να αναλάβει τις αναπτυξιακές προκλήσεις που αντιμετωπίζουμε, με έμφαση στις φτωχότερες χώρες και τους φτωχότερους πολίτες του κόσμου και σε τομείς όπου η ΕΕ μπορεί σαφώς να επιφέρει προστιθέμενη αξία. Η χρηστή διακυβέρνηση, συμπεριλαμβανομένων του σεβασμού των ανθρωπίνων δικαιωμάτων, της δημοκρατίας και του κράτους δικαίου, καθώς και η στήριξη μιας βιώσιμης και χωρίς αποκλεισμούς ανάπτυξης, με βάση παράγοντες όπως η βιώσιμη γεωργία και η βιώσιμη ενέργεια, είναι οι δύο σειρές συναφών πολιτικών προτεραιοτήτων που αλληλοενισχύουν πυλώνες στους οποίους στηρίζεται το πρόγραμμα δράσης για αλλαγή. Κατά τη διάρκεια του 2013, οργανώθηκε ενδελεχής παρακολούθηση του εθνικού προγραμματισμού, ούτως ώστε να εξασφαλιστεί ότι η δράση της ΕΕ στοχεύει σε περισσότερουςς από τρεις κεντρικούς τομείς, αντανακλώντας αυτές τις προτεραιότητες πολιτικής. Επιπλέον, το πρόγραμμα δράσης για αλλαγή μας δεσμεύει να παρέχουμε τουλάχιστον το 20 % της εξωτερικής αναπτυξιακής βοήθειας της ΕΕ για τη στήριξη της κοινωνικής ένταξης και της ανθρώπινης ανάπτυξης, και να παρακολουθούμε εκ του σύνεγγυς τη χρηματοδότηση για την κλιματική αλλαγή. Προωθήθηκαν σχέδια για κοινό προγραμματισμό με κράτη μέλη της ΕΕ και άλλους χορηγούς σε περισσότερες από 40 χώρες σε ολόκληρο τον κόσμο στις οποίες περιλαμβάνονται ορισμένα ευάλωτα κράτη. Χωρίς αποκλεισμούς και βιώσιμη οικονομική ανάπτυξη Ο υποσιτισμός αποτελεί το αίτιο τουλάχιστον του ενός τρίτου της παιδικής θνησιμότητας στον αναπτυσσόμενο κόσμο και την πρώτη αιτία θανάτου για το 20 % των μητέρων. Το 2013, η ΕΕ ενέτεινε τις προσπάθειές της για την αντιμετώπιση της πείνας στον κόσμο, την έλλειψη επισιτιστικής ασφάλειας και τον υποσιτισμό με μία νέα πρόταση πολιτικής που καθορίζεται στην ανακοίνωση της Επιτροπής «Βελτίωση της διατροφής μητέρας και παιδιού στο πλαίσιο της εξωτερικής βοήθειας: ένα πλαίσιο πολιτικής της ΕΕ». Η πρόταση υποβλήθηκε τον Μάρτιο, σε συνεδρίαση που πραγματοποιήθηκε στις Βρυξέλλες της Κίνησης για την κλιμακούμενη βελτίωση της διατροφικής κατάστασης (SUN), μιας παγκόσμιας πλατφόρμας για την αντιμετώπιση της πρόκλησης του υποσιτισμού. Η Επιτροπή αποσκοπεί στη βελτίωση της διατροφής των μητέρων και των παιδιών, προκειμένου να μειωθούν η θνησιμότητα και οι ασθένειες, καθώς και τα εμπόδια για την οικονομική μεγέθυνση και την ανάπτυξη που οφείλονται στον υποσιτισμό. Ακρογωνιαίο λίθο της πολιτικής μας αποτελεί η δέσμευση 3,5 δισεκατ. ευρώ που θα συμβάλουν στη μείωση του αριθμού καχεκτικών παιδιών κατά επτά εκατομμύρια έως το 2025. Η Καμπότζη ενισχύει τις εξαγωγές ρυζιού Η ΕΕ στήριξε την ανάπτυξη των ΜΜΕ στην Καμπότζη με συνεισφορά 8,6 εκατ. ευρώ στο Καταπιστευματικό Ταμείο Πολλαπλών Χορηγών, υπό τη διαχείριση του Διεθνούς Οργανισμού Χρηματοδότησης. Με την ΕΕ ως κύριο συνεισφέροντα, το πρόγραμμα βελτιώνει την ανταγωνιστικότητα των ΜΜΕ στον τομέα του ρυζιού. Αυτό περιλαμβάνει την αναβάθμιση της ικανότητας άλεσης του ρυζιού στη χώρα και στηρίζει την εμπορία του ρυζιού της Καμπότζης, το οποίο κέρδισε το βραβείο «Καλύτερο ρύζι του κόσμου» για το 2012 και το 2013. Έτσι, η αξία και ο όγκος των εξαγωγών υπερδιπλασιάστηκαν το 2013. Σε ολόκληρο τον κόσμο περίπου 1,4 δισεκατομμύρια άτομα δεν έχουν πρόσβαση στον ηλεκτρισμό και σχεδόν τρία δισεκατομμύρια άνθρωποι βασίζονται σε στερεά καύσιμα, όπως στην παραδοσιακή βιομάζα και τον άνθρακα, για μαγείρεμα και θέρμανση. Ως δέσμευση στο πλαίσιο της πρωτοβουλίας των Ηνωμένων Εθνών για Βιώσιμη Ενέργεια για όλους (SE 4ALL), η ΕΕ έθεσε τον στόχο της διευκόλυνσης της πρόσβασης στη βιώσιμη ενέργεια για 500 εκατομμύρια άτομα μέχρι το 2030 και διέθεσε κονδύλια για τον συντονισμό, τη διάδοση και την παρακολούθηση αυτής της παγκόσμιας προσπάθειας κατά τη διάρκεια μιας περιόδου τριών ετών. Το 2013, η ΕΕ στήριξε έργα παραγωγής ενεργείας σε ολόκληρο τον αναπτυσσόμενο κόσμο μέσω του συνδυασμού των επιχορηγήσεων για την ανάπτυξη με άλλα κεφαλαιακά μέσα. Στην υποσαχάρια Αφρική, ποσό 400 εκατ. ευρώ διατέθηκε στο πλαίσιο του Καταπιστευματικού Ταμείου Υποδομών της ΕΕ για την Αφρική (ITF) που κινητοποίησαν σημαντικές επενδύσεις ύψους τουλάχιστον 4 δισεκατ. ευρώ. Πρωτοβουλίες όπως ο μηχανισμός τεχνικής βοήθειας της ΕΕ ύψους 80 εκατ. ευρώ είναι διαθέσιμες για να βοηθήσουν τις χώρες εταίρους στην τελειοποίηση και κατάρτιση των πολιτικών τους, έτσι ώστε να μπορούν να προσελκύσουν τις αναγκαίες ιδιωτικές επενδύσεις για την ανάπτυξη βιώσιμου ενεργειακού τομέα. Μεταξύ του 2007 και του 2012, το ποσοστό απασχόλησης του συνολικού πληθυσμού σε ηλικία εργασίας αυξήθηκε από 60,3 σε 61,3 %. Προκειμένου να προωθηθεί η «ανάπτυξη χωρίς αποκλεισμούς» που επιτρέπει στους φτωχότερους να συμμετέχουν σε δραστηριότητες που συνδέονται με την παραγωγή εισοδήματος, η βοήθεια της ΕΕ χορηγήθηκε σε 8,8 εκατομμύρια άτομα και συνέβαλε στην παροχή τεχνικής και επαγγελματικής εκπαίδευσης σε 7,7 εκατομμύρια άτομα μεταξύ του 2004 και του 2012. Η μετανάστευση βρέθηκε στο επίκεντρο της επικαιρότητας κατά τη διάρκεια του 2013. Η ανακοίνωση της Επιτροπής «Μεγιστοποίηση του αναπτυξιακού αντίκτυπου της μετανάστευσης»[4] αποτέλεσε τη βάση για την κοινή θέση της ΕΕ και των κρατών μελών της που παρουσιάστηκε στον διάλογο υψηλού επιπέδου για τη διεθνή μετανάστευση και την ανάπτυξη, ο οποίος διοργανώθηκε από τη Γενική Συνέλευση των ΗΕ στις 3-4 Οκτωβρίου. Η θέση της ΕΕ υπογραμμίζει ότι η μετανάστευση πρέπει να αναγνωρισθεί ως παράγοντας μιας χωρίς αποκλεισμούς οικονομικής, κοινωνικής και περιβαλλοντικής ανάπτυξης και ότι οι αναπτυξιακές στρατηγικές αναγνωρίζουν τη μετανάστευση και την κινητικότητα ως αναπτυξιακούς «μοχλούς». Χρηστή διακυβέρνηση Το 2013, η ΕΕ πραγματοποίησε περαιτέρω πρόοδο στην εφαρμογή του σχεδίου δράσης της ΕΕ για τα ανθρώπινα δικαιώματα και τη δημοκρατία[5]. Εξακολούθησε να υποστηρίζει ενεργά τις οργανώσεις της κοινωνίας των πολιτών και διεξήχθησαν ειδικοί διάλογοι για τα ανθρώπινα δικαιώματα με περισσότερες από 20 χώρες. Η ΕΕ πραγματοποίησε αποστολές εκλογικών παρατηρητών για τη στήριξη της δημοκρατίας και τον εκδημοκρατισμό σε χώρες όπως, για παράδειγμα, η Κένυα, το Πακιστάν, η Ονδούρα και το Μάλι. Στο πλαίσιο της Κοινής Πολιτικής Ασφάλειας και Άμυνας (ΚΠΑΑ), η ΕΕ δρομολόγησε δύο νέες αποστολές: την Εκπαιδευτική αποστολή της ΕΕ στο Μάλι και την Αποστολή Συνοριακής Συνδρομής της ΕΕ στη Λιβύη. Η ΕΕ έστειλε, συνολικά, περισσότερα από 7 000 άτομα ως πολιτικό και στρατιωτικό προσωπικό το 2013 σε 12 μη στρατιωτικές αποστολές και τέσσερις στρατιωτικές επιχειρήσεις. Κατά τη διάρκεια του Δεκεμβρίου 2013, η Ευρωπαϊκή Επιτροπή και η Ύπατη Εκπρόσωπος για θέματα εξωτερικής πολιτικής και πολιτικής ασφαλείας εξέδωσαν κοινή ανακοίνωση με τίτλο «Σφαιρική προσέγγιση της ΕΕ για τη διαχείριση εξωτερικών συγκρούσεων και κρίσεων» [6] με σκοπό την περαιτέρω εντατικοποίηση των προσπαθειών τους προκειμένου να καταστήσουν πιο συνεκτική, ολοκληρωμένη και αποτελεσματική την παγκόσμια δράση τους. Ειρήνη και σταθερότητα Η βιώσιμη ανάπτυξη και η εξάλειψη της φτώχειας απαιτούν ειρήνη και ασφάλεια, ενώ το αντίστροφο είναι επίσης αληθές. Η ΕΕ παραμένει στην πρωτοπορία των προσπαθειών για προώθηση της ειρήνης και της σταθερότητας, αναγνωρίζοντας ότι η αποτελεσματική χρήση της αναπτυξιακής βοήθειας μπορεί να αποτελεί σημαντικό στοιχείο για τη δημιουργία μόνιμων αλλαγών. Για παράδειγμα, το Μάλι είχε υψηλή προτεραιότητα στην ατζέντα της ΕΕ για το 2013. Τον Φεβρουάριο, η αναπτυξιακή βοήθεια για αυτή την αφρικανική χώρα επαναλήφθηκε μετά την ταχεία έγκριση από τις αρχές του Μάλι ενός μεταβατικού χάρτη πορείας για την αποκατάσταση της δημοκρατίας και της σταθερότητας. Περίπου 250 εκατ. ευρώ κινητοποιήθηκαν για την αντιμετώπιση των άμεσων αναγκών του λαού του Μάλι – με έμφαση στην ασφάλεια των τροφίμων, του νερού και της αποχέτευσης, καθώς και νέες προτάσεις για την ανάκαμψη της οικονομίας. Τον Μάιο του 2013, οργανώθηκε από την ΕΕ, τη Γαλλία και το Μάλι, στις Βρυξέλλες μια μεγάλη διεθνής διάσκεψη χορηγών «Μαζί για ένα νέο Μαλί. Στη διάσκεψη αναλήφθηκε δέσμευση για συνολικό ποσό 3,25 δισεκατ. ευρώ για τη στήριξη των αναπτυξιακών προτεραιοτήτων του Μάλι Στη διεθνή διάσκεψη για τη Σομαλία, που πραγματοποιήθηκε στις Βρυξέλλες στις 16 Σεπτεμβρίου, η ΕΕ δεσμεύτηκε να καταβάλει επιπλέον ποσό ύψους 650 εκατομμυρίων ευρώ για να στηρίξει τη θετική δυναμική στη χώρα αυτή και να διασφαλίσει ότι δεν παρεκκλίνει από την πορεία της προς τη σταθερότητα και την ειρήνη. Τα νέα κονδύλια θα διατεθούν για να διασφαλιστεί η παροχή βασικών υπηρεσιών όπως η ιατροφαρμακευτική περίθαλψη, το πόσιμο νερό και η εκπαίδευση. Η Διάσκεψη για μια νέα Συμφωνία για τη Σομαλία αποτέλεσε ορόσημο στις σχέσεις ΕΕ-Σομαλίας. Στη διάσκεψη συμμετείχαν η διεθνής κοινότητα και η Σομαλία για να προσυπογράψουν το Σύμφωνο της Σομαλίας, να στηρίξουν την εφαρμογή του και, πάνω από όλα, να εξασφαλίσουν τη δέσμευση όλων των μερών υπέρ αυτής της νέας πολιτικής διαδικασίας. Ως ο σημαντικότερος χορηγός προς τη Σομαλία, η ΕΕ έχει χορηγήσει περίπου 521 εκατ. ευρώ μεταξύ του 2008 και του 2013. Ορισμένα από τα σημαντικά αποτελέσματα που έχουν επιτευχθεί περιλαμβάνουν τη φοίτηση 40 000 παιδιών σε σχολεία, την παροχή πόσιμου νερού για 500.000 άτομα και την παροχή βοήθειας σε 70 000 άτομα για την παραγωγή ζωϊκού κεφαλαίου. Η ΕΕ επιβεβαίωσε τη μακροπρόθεσμη δέσμευσή της να στηρίξει το Αφγανιστάν καθόλη τη διάρκεια της μετάβασης και της δεκαετίας του μετασχηματισμού. Η εντολή της αστυνομικής αποστολής της Ευρωπαϊκής Ένωσης στο Αφγανιστάν για τη στήριξη της μη στρατιωτικής αστυνόμευσης και του κράτους δικαίου παρατάθηκε έως τις 31 Δεκεμβρίου 2014. Το 2013, η ΕΕ δέσμευσε 196,5 εκατομμύρια ευρώ για τη στήριξη της τοπικής ανάπτυξης και διακυβέρνησης, αξιόπιστων και διαφανών εκλογών, της περιφερειακής συνεργασίας του Αφγανιστάν με τους γείτονές του, της γεωργικής ανάπτυξης και της αστυνομίας. Από το νέο ξέσπασμα βίας στα τέλη του 2012 στην Κεντροαφρικανική Δημοκρατία (ΚΑΔ), η ΕΕ έχει εντείνει τις επαφές της με τους εταίρους. Στα μέσα Αυγούστου, η Ευρωπαϊκή Επιτροπή ενέκρινε ποσό ύψους 10 εκατ. ευρώ στο πλαίσιο του προγράμματος σταθεροποίησης για την αντιμετώπιση της μεταπραξικοπηματικής κρίσης στο πλαίσιο του μέσου σταθερότητας. Η διακοινοτική βία οδήγησε σε ανθρωπιστική κρίση στη χώρα και η Επιτροπή διέθεσε 39 εκατ. ευρώ για παροχή βοήθειας. Επίσης, η ΕΕ δέσμευσε 50 εκατ. ευρώ για την υπό αφρικανική ηγεσία Διεθνή Αποστολή Υποστήριξης της Κεντροαφρικανικής Δημοκρατίας (MISCA ή AFISM-CAR). Προβλέπεται περαιτέρω στήριξη της MISCA. Η σύμβαση για την οικοδόμηση κρατικού μηχανισμού στην Ακτή του Ελεφαντοστού, ύψους 115 εκατ. ευρώ αποτελεί βασική συνιστώσα της γενικής στρατηγικής της ΕΕ με στόχο τη σταθεροποίηση της χώρας, την αποκατάσταση της κρατικής εξουσίας και την προώθηση της χωρίς αποκλεισμούς ανάπτυξης το 2013. Αλληλεγγύη και στήριξη Ομοίως, η ΕΕ ήταν η πιο σημαντική και εμφανής χορηγός για τη στήριξη της μετάβασης του Μιανμάρ προς τη δημοκρατία και, κατά τη διάρκεια του 2013, η ΕΕ εξακολούθησε να στηρίζει την αλλαγή. Στις 5 Μαρτίου, κατά τη διάρκεια της επίσκεψης του Προέδρου του Μιανμάρ, στις Βρυξέλλες, εκδόθηκε κοινή δήλωση του Προέδρου Van Rompuy, του Προέδρου Barroso και του Προέδρου U Thein Sein της Μιανμάρ. Η ανακοίνωση αποτέλεσε σημαντικό ορόσημο στις σχέσεις ΕΕ-Μιανμάρ, δεδομένου ότι καθιερώνει ένα όραμα για την οικοδόμηση μόνιμης εταιρικής σχέσης και την υλοποίηση σχεδίων για εκδημοκρατισμό, εθνική συμφιλίωση και οικονομική ελευθέρωση. Το συνολικό πλαίσιο της ΕΕ για το Μιανμάρ καθορίζει τους στόχους και τις προτεραιότητες της ΕΕ και των κρατών μελών για την οικοδόμηση μόνιμης εταιρικής σχέσης και την προώθηση στενότερης συνεργασίας με τη χώρα. Πρόκειται για μια συλλογική προσπάθεια που συνίσταται σε ενέργειες για τη στήριξη της ειρήνης, της δημοκρατίας, της ανάπτυξης και του εμπορίου. Τον Νοέμβριο του 2013, στην πρώτη συνεδρίαση της ειδικής ομάδας ΕΕ-Μιανμάρ, ο Επίτροπος Piebalgs πρότεινε ως κύριους τομείς για την ανάπτυξη της συνεργασίας με αυτή τη χώρα για την περίοδο 2014-2020 την αγροτική ανάπτυξη, την εκπαίδευση, τη διακυβέρνηση και τη στήριξη για την οικοδόμηση της ειρήνης. SWITCH-SMART Τον Νοέμβριο 2013, ο Επίτροπος κ. Piebalgs δρομολόγησε το πρόγραμμα SWITCH-SMART (ΜΜΕ για το περιβάλλον, τη λογοδοσία, την ευθύνη και τη διαφάνεια) στο Μιανμάρ. Το πρόγραμμα υποστηρίζει τη βιώσιμη παραγωγή ενδυμάτων «made in Myanmar» και έχει ως στόχο την αύξηση της διεθνούς ανταγωνιστικότητας των ΜΜΕ στον τομέα αυτό. Το τριετές πρόγραμμα χρηματοδοτείται με επιχορήγηση της ΕΕ, ύψους 2 εκατ. ευρώ, και αποσκοπεί στη μείωση της φτώχειας μέσω της ανάπτυξης του εμπορίου και του ιδιωτικού τομέα στο Μιανμάρ. Στη Συρία, συνεχίστηκαν οι συγκρούσεις που έχουν επίσης αντίκτυπο στη σταθερότητα των γειτονικών χωρών, και ιδίως του Λιβάνου και της Ιορδανίας. Η ΕΕ διαδραμάτισε σημαντικό ρόλο στη διατήρηση πολιτικού διαλόγου με τους ενδιαφερόμενους φορείς προκειμένου να επιτευχθεί πολιτική διευθέτηση στη Συρία και έλαβε ενεργό μέρος στην προετοιμασία της ειρηνευτικής διάσκεψης για τη Συρία (Γενεύη II). Το 2013, η ΕΕ αποφάσισε να τροποποιήσει το καθεστώς κυρώσεων προς όφελος του πληθυσμού της Συρίας και της αντιπολίτευσης στη Συρία, ενώ εξακολούθησε να ασκεί πίεση στο καθεστώς αυτό καθαυτό. Περιέλαβε επίσης πρόσθετη χρηματοδοτική δέσμη ύψους 400 εκατ. ευρώ για το 2013, προκειμένου να καλυφθούν οι κατά προτεραιότητα ανάγκες του πληγέντος πληθυσμού στη Συρία και στην περιοχή. Το 2013, η ΕΕ και τα κράτη μέλη της παρέμειναν οι μεγαλύτεροι χορηγοί ανθρωπιστικής βοήθειας (άνω των 2 δισεκατ.) για τα 9,3 εκατομμύρια άτομα που επλήγησαν από τις συγκρούσεις, από τα οποία τα μισά ήταν παιδιά. Η ευρωπαϊκή βοήθεια φτάνει στο 80 % του πληττόμενου πληθυσμού. Η ΕΕ υποστήριξε ενεργά την εφαρμογή της απόφασης του Συμβουλίου Ασφαλείας των Ηνωμένων Εθνών σχετικά με την εξάλειψη των χημικών όπλων στη Συρία και παρείχε ,υλική στήριξη στην αποστολή των ΗΕ και του Οργανισμού για την Απαγόρευση των Χημικών Όπλων (ΟΑΧΟ). Παιδιά στη Συρία που χρειάζονται βοήθεια Χάρη στη βοήθεια της ΕΕ, τουλάχιστον 780 000 παιδιά στη Συρία, την Ιορδανία και τον Λίβανο, πολλά από τα οποία βρίσκονται σε στρατόπεδα προσφύγων ή έχουν εκτοπισθεί στο εσωτερικό της χώρας, λαμβάνουν σχολική εκπαίδευση προσαρμοσμένη στο συριακό πρόγραμμα σπουδών, έτσι ώστε να μπορούν να συνεχίσουν τη σχολική τους εκπαίδευση. Σε 10 000 περίπου εκπαιδευτικούς παρασχέθηκε κατάρτιση σχετικά με μεθόδους διδασκαλίας ή ψυχοκοινωνικής στήριξης για να μπορούν να διδάσκουν και να στηρίζουν πιο αποτελεσματικά τα παιδιά που πλήττονται από τις συγκρούσεις. Ευρωπαϊκή πρωτοβουλία «Παιδιά της Ειρήνης»: προβολή στο μέλλον του Βραβείου Νόμπελ Τα παιδιά συγκαταλέγονται μεταξύ των πλέον ευάλωτων θυμάτων των συγκρούσεων. Μετά την παραλαβή του βραβείου Νόμπελ Ειρήνης 2012 για τα επιτεύγματά της στον τομέα της ειρήνης στην ευρωπαϊκή ήπειρο, η ΕΕ αφιέρωσε το χρηματικό έπαθλό της στα κορίτσια και αγόρια ανά τον κόσμο τα οποία στερούνται της δυνατότητας να μεγαλώσουν σε ένα ειρηνικό περιβάλλον. Στην Κολομβία, τα παιδιά αποτελούν τον στόχο ενός έργου το οποίο αποβλέπει στην παρεμπόδιση της στρατολόγησης παιδιών από ένοπλες ομάδες. Στο Νότιο Σουδάν, τα κεφάλαια χρησιμοποιούνται για να βοηθηθούν τα παιδιά στο ξεκίνημα μιας νέας ζωής μετά από έτη συγκρούσεων. Στο Πακιστάν, η πρωτοβουλία υποστηρίζει την προώθηση της εκπαίδευσης και της προστασίας των παιδιών που προσφυγοποιήθηκαν λόγω των συγκρούσεων. Τον Νοέμβριο 2013, η ΕΕ επιβεβαίωσε την απόφασή της να συνεχίσει την πρωτοβουλία «Παιδιά της Ειρήνης», εξαγγέλλοντας πρόσθετους πόρους για νέα προγράμματα εντός του 2014. Ως οι μεγαλύτεροι χορηγοί ανθρωπιστικής βοήθειας στον κόσμο, η ΕΕ και τα κράτη μέλη της ανταποκρίθηκαν με αποφασιστικότητα στις φυσικές καταστροφές, τις ένοπλες συγκρούσεις και τις παρατεταμένες κρίσεις καθ’ όλη τη διάρκεια του 2013. Η βοήθεια για την ανακούφιση από την κρίση που παρασχέθηκε από την Ευρωπαϊκή Επιτροπή και μόνο ανήλθε το 2013 σε περισσότερα από 1,3 δισεκατ. ευρώ και υλοποιήθηκε σε περισσότερες από 90 χώρες. Επίσης, η ΕΕ ενέτεινε τις προσπάθειές της να αναπτύξει την ανθεκτικότητα των επιρρεπών σε κρίση χωρών με την οριστικοποίηση του «Σχεδίου δράσης για την ανθεκτικότητα των επιρρεπών σε κρίση χωρών 2013-2020» του Ιουνίου 2013[7]. Ο τροπικός κυκλώνας Haiyan ήταν ένας από τους ισχυρότερους που σημειώθηκαν ποτέ και έπληξε τις Φιλιππίνες στις 7 και 8 Νοεμβρίου 2013. Λόγω της εξαιρετικής ισχύος και του μεγέθους του, εκτιμάται ότι 14 έως 16 εκατομμύρια άνθρωποι επλήγησαν άμεσα, ενώ η έκταση των υλικών καταστροφών ήταν σημαντική. Οι νεκροί υπερέβησαν τους 10 000. Τον κυκλώνα ακολούθησε σεισμός μεγέθους 7,2 που έπληξε τις Φιλιππίνες τον Οκτώβριο και κατέστρεψε σπίτια και περιουσίες 350 000 περίπου ατόμων. Η ΕΕ αντέδρασε γρήγορα με περισσότερα από 43 εκατ. ευρώ που διατέθηκαν για την κάλυψη των επειγουσών ανθρωπιστικών αναγκών και την υποστήριξη των προσπαθειών άμεσης ανάκαμψης και ανασυγκρότησης. Η ΕΕ βοήθησε να εξασφαλιστεί ομαλή μετάβαση από την άμεση διαχείριση κρίσεων στην ανοικοδόμηση της ζωής των ανθρώπων. Οι τομείς παρέμβασης περιλαμβάνουν την αποκατάσταση της ύδρευσης και των αποχετεύσεων, τις επισκευές του δικτύου ηλεκτρικής ενέργειας, τις βασικές υπηρεσίες υγείας, τη βοήθεια για τα προς το ζην, τη στέγαση και την επισκευή των υποδομών ώστε να γίνουν πιο ανθεκτικές σε περίπτωση μελλοντικών τυφώνων και σεισμών. Η ΕΕ συνέχισε να καταβάλει κάθε προσπάθεια για τη διευκόλυνση της πολιτικής και οικονομικής μετάβασης κατά τη διάρκεια του 2013. Ειδικότερα, η Επιτροπή συμμετείχε στην αντιμετώπιση της όλο και αυξανόμενης πόλωσης στην Αίγυπτο. Η βοήθεια της ΕΕ προς την Αίγυπτο επανεξετάστηκε μετά τη βία που ξέσπασε μετά την αποπομπή του Προέδρου Mohammed Morsi. Η εξωτερική αναπτυξιακή βοήθεια της ΕΕ εστιάζεται τώρα στον κοινωνικοοικονομικό τομέα υπέρ των ατόμων που έχουν τη μεγαλύτερη ανάγκη και στη στήριξη της κοινωνίας των πολιτών. Η ευρωπαϊκή πολιτική γειτονίας (ΕΠΓ) παραμένει η βάση για τη δημιουργία ενός χώρου ευημερίας με τις γειτονικές χώρες της ΕΕ μέσω ενισχυμένης πολιτικής σύνδεσης, οικονομικής ολοκλήρωσης και στενής συνεργασίας. Το 2013, η ΕΕ συνέχισε να καταβάλει προσπάθειες για την υποστήριξη και την ενθάρρυνση της δημοκρατικής μετάβασης στην περιοχή και, συνολικά, διατίθενται περίπου 1,3 δισεκατ. ευρώ σε νέες δεσμεύσεις. Η ΕΕ παραμένει ο μόνος σημαντικότερος εμπορικός εταίρος για όλες σχεδόν τις χώρες στην περιοχή της γειτονίας. Το 2013 σημειώθηκε σημαντική πρόοδος στην εφαρμογή της Ανατολικής Εταιρικής Σχέσης. Η σύνοδος κορυφής της Ανατολικής Εταιρικής Σχέσης στο Βίλνιους, τον Νοέμβριο, αποτέλεσε ορόσημο στις σχέσεις της ΕΕ με τις πλησιέστερες γειτονικές χώρες της Ανατολικής Ευρώπης. Οι διαπραγματεύσεις για τις συμφωνίες σύνδεσης, συμπεριλαμβανομένων εκτεταμένων και ολοκληρωμένων ζωνών ελευθέρων συναλλαγών (DCFTA), με τη Δημοκρατία της Μολδαβίας και τη Γεωργία είχαν ουσιαστικά ολοκληρωθεί και οι συμφωνίες μονογραφεί. Οι σχέσεις με την Ουκρανία το 2013 επικεντρώθηκαν στο να βοηθηθεί η εν λόγω χώρα να καλύψει τις προϋποθέσεις ώστε να καταστεί δυνατή η υπογραφή της συμφωνίας σύνδεσης, συμπεριλαμβανομένης της εκτενούς και ολοκληρωμένης ζώνης ελεύθερων συναλλαγών (ΑΑ/DCFTA). Η ουκρανική κυβέρνηση ανακοίνωσε την απόφασή της να αναστείλει την υπογραφή της ΣΣ/DCFTA στα τέλη Νοεμβρίου. Ωστόσο, η πρόοδος που σημειώθηκε κατά τη διάρκεια του έτους ήταν σημαντική. Οι εκταμιεύσεις για τα προγράμματα δημοσιονομικής στήριξης, οι οποίες είχαν ανασταλεί λόγω ανησυχιών σχετικά με τη διαχείριση των δημοσίων οικονομικών, τελικά αποδεσμεύτηκαν, αντικατοπτρίζοντας τις θετικές προσπάθειες που έχουν αναληφθεί από τις ουκρανικές αρχές. Η ΕΕ έχει δεσμευτεί να στηρίξει την Ουκρανία στην οικονομική και δημοσιονομική σταθεροποίηση, ιδίως για τη στήριξη της κοινωνίας των πολιτών και την ανάπτυξη του ιδιωτικού τομέα. Με το νέο Ευρωπαϊκό Μέσο Γειτονίας, μια βασισμένη στα κίνητρα προσέγγιση, η οποία αποτελεί μια από τις βασικές πτυχές της ανανεωμένης πολιτικής γειτονίας, θα δώσει τη δυνατότητα στην ΕΕ να αυξήσει την υποστήριξή της για τις χώρες εταίρους που εφαρμόζουν πράγματι ουσιαστική και βιώσιμη δημοκρατία, συμπεριλαμβανομένου του σεβασμού των δικαιωμάτων του ανθρώπου, καθώς και τους συμφωνηθέντες στόχους μεταρρύθμισης. Οι ΑΣΧ και πέραν αυτών – Αξιοπρεπείς συνθήκες διαβίωσης για όλους, σε όλο τον πλανήτη Το 2013 ήταν ένα βασικό έτος για τη διαμόρφωση της παγκόσμιας συζήτησης για το πλαίσιο μετά το 2015. Η Ευρωπαϊκή Ένωση και τα κράτη μέλη της εξακολουθούν να διαδραματίζουν κεντρικό ρόλο στις συζητήσεις για το αναπτυξιακό πλαίσιο που θα διαδεχθεί τους Αναπτυξιακούς Στόχους της Χιλιετίας (ΑΣΧ) μετά το 2015. Τον Φεβρουάριο 2013, η Επιτροπή δημοσίευσε την πρωτοποριακή ανακοίνωσή της με τίτλο «Αξιοπρεπείς συνθήκες διαβίωσης για όλους»[8], στην οποία προτείνει το όραμα της ΕΕ για ένα πλαίσιο μετά το 2015, δηλ. την εξάλειψη της ακραίας φτώχειας μέχρι το 2030, εξασφαλίζοντας ταυτόχρονα βιώσιμη ανάπτυξη για τον πλανήτη, και προτείνει ένα χάρτη πορείας για την επίτευξη του εν λόγω στόχου. Το όραμα αυτό έθεσε τα θεμέλια για τη θέση της ΕΕ όσον αφορά την περίοδο μετά το 2015 και τροφοδότησε τις συζητήσεις στο Ευρωπαϊκό Κοινοβούλιο. Επιπλέον, στο πλαίσιο των Ηνωμένων Εθνών, αντικατοπτρίζεται στην έκθεση της ομάδας υψηλού επιπέδου των Ηνωμένων Εθνών, της οποίας ο Επίτροπος Piebalgs ήταν μέλος, και στο τελικό έγγραφο που προέκυψε από την ειδική εκδήλωση για τους ΑΣΧ, στη Γενική Συνέλευση των Ηνωμένων Εθνών στη Νέα Υόρκη, τον Σεπτέμβριο. Το έγγραφο αυτό, που εγκρίθηκε από όλους τους αρχηγούς κρατών και κυβερνήσεων, καταδεικνύει τη γενική συμφωνία σχετικά με την ανάγκη για μια ενιαία και συνεκτική πορεία προς την εξάλειψη της φτώχειας και τη βιώσιμη ανάπτυξη. Στις 23 Σεπτεμβρίου, η Επιτροπή δημοσίευσε νέα αποτελέσματα που δείχνουν τη συνεισφορά της ΕΕ στον παγκόσμιο αγώνα κατά της φτώχειας[9] μεταξύ 2004 και 2012. Τα αποτελέσματα είναι πραγματικά εντυπωσιακά. Είναι γεγονός ότι η χρηματοδότηση από την ΕΕ έχει συμβάλει στη μείωση της φτώχειας σε παγκόσμιο επίπεδο και στην υποστήριξη των ΑΣΧ, βελτιώνοντας τη ζωή εκατομμυρίων ανθρώπων. Για παράδειγμα, η εξωτερική αναπτυξιακή βοήθεια της ΕΕ από το 2004 επέτρεψε την πρόσβαση σε πόσιμο νερό σε πάνω από 70 εκατομμύρια ανθρώπους (περισσότερους από τον πληθυσμό της Γαλλίας), 14 εκατομμύρια παιδιά είχαν τη δυνατότητα να παρακολουθήσουν την πρωτοβάθμια εκπαίδευση και περισσότερα από 46 εκατομμύρια άτομα έλαβαν βοήθεια για να εξασφαλιστεί η επισιτιστική τους ασφάλεια. Η πρωτοβουλία της ΕΕ για την επίτευξη των ΑΣΧ Σε παγκόσμιο επίπεδο, πραγματοποιήθηκε τεράστια πρόοδος προς την επίτευξη των ΑΣΧ έως το 2010. Ωστόσο, δέκα έτη από τη στιγμή που συμφωνήθηκαν, πολλές χώρες απέχουν ακόμη πολύ από την επίτευξη ορισμένων ΑΣΧ. Ως εκ τούτου, η ΕΕ δημιούργησε μια νέα πρωτοβουλία ΑΣΧ το 2010, καθιστώντας διαθέσιμα κονδύλια ύψους 1 δισεκατ. ευρώ με βάση τις ανάγκες και τις επιδόσεις. Από αυτό το ποσό, 700 εκατ. ευρώ αφιερώθηκαν στους πλέον καθυστερημένους ΑΣΧ, όπως η πείνα, η μητρική υγεία και η παιδική θνησιμότητα, ενώ 300 εκατ. ευρώ χορηγήθηκαν σε χώρες με καλές επιδόσεις όσον αφορά την υλοποίηση της βοήθειας. Μέχρι σήμερα, η πρωτοβουλία ΑΣΧ της ΕΕ χρηματοδότησε 70 έργα σε 46 χώρες. Επίσης, στο πλαίσιο των προσπαθειών για τους ΑΣΧ και του παγκόσμιου αγώνα κατά της φτώχειας, μεγάλη πρόοδος έχει σημειωθεί στην καταπολέμηση του HIV, της φυματίωσης και της ελονοσίας. Εκτιμάται ότι, μέχρι τα τέλη του 2013, με τις επιχορηγήσεις σε περισσότερες από 140 χώρες από το Παγκόσμιο Ταμείο για την καταπολέμηση των τριών αυτών ασθενειών (ARV) έχει χορηγηθεί αντιρετροϊκή αγωγή για το AIDS σε περισσότερα από 6,1 εκατομμύρια άτομα, ενώ εντοπίστηκαν 11,2 εκατομμύρια άτομα με νέα κρούσματα λοιμώδους φυματίωσης και τους χορηγήθηκε αγωγή, και παρασχέθηκαν σε οικογένειες 360 εκατομμύρια επεξεργασμένες με εντομοκτόνα κουνουπιέρες για την πρόληψη της ελονοσίας. Εκατομμύρια όμως άνθρωποι κινδυνεύουν ακόμη να μολυνθούν. Στη συνέχεια, κατά τα τέλη του 2013, η ΕΕ ανακοίνωσε ότι θα αυξήσει τη συνεισφορά της στο Παγκόσμιο Ταμείο σε 370 εκατ. ευρώ για την περίοδο 2014-2016. Ευρωπαϊκό Ταμείο Ανάπτυξης Το πλαίσιο μετά το 2015 και η ανακοίνωση «Αξιοπρεπείς συνθήκες διαβίωσης για όλους» αποτέλεσαν επίσης το κύριο θέμα των ευρωπαϊκών ημερών ανάπτυξης 2013 (ΕΗΑ) που πραγματοποιήθηκαν στις Βρυξέλλες, τον Νοέμβριο του 2013. Η ετήσια αυτή εκδήλωση συνεχίζει να φέρνει σε επαφή τους υπεύθυνους για τη χάραξη πολιτικής, την κοινωνία των πολιτών, τους ερευνητικούς οργανισμούς και τον ιδιωτικό τομέα από τις ανααννθαλ ρεπορτ on the European;sπτυγμένες και τις αναπτυσσόμενες χώρες για να συζητήσουν τα πιο επείγοντα και πιεστικά θέματα ανάπτυξης. Η εκδήλωση του 2013 δεν αποτέλεσε εξαίρεση, προσελκύοντας τη συμμετοχή άνω των 5 500 ατόμων. Πολίτες της ΕΕ: η βοήθεια προς τις αναπτυσσόμενες χώρες μας βοηθά κι εμάς Σε ειδική έρευνα του Ευρωβαρομέτρου, που διεξήχθη για τις ευρωπαϊκές ημέρες ανάπτυξης στις Βρυξέλλες στις 26 και 27 Νοεμβρίου, το 66 % των πολιτών της ΕΕ συμφωνεί ότι η αντιμετώπιση της φτώχειας στις αναπτυσσόμενες χώρες πρέπει να αποτελεί μια από τις βασικές προτεραιότητες της ΕΕ. Σχεδόν επτά στους δέκα (69 %) θεωρούν ότι η παροχή βοήθειας στις αναπτυσσόμενες χώρες είναι ωφέλιμη και για την ΕΕ και τους πολίτες της. Μελλοντικές προοπτικές Το 2014, η ΕΕ θα προωθήσει περαιτέρω την εφαρμογή του προγράμματος δράσης για αλλαγή και θα αυξήσει τον αντίκτυπο της αναπτυξιακής συνεργασίας της ΕΕ. Οι βασικές αρχές του προγράμματος δράσης για αλλαγή θα συνεχίσουν να διέπουν τη διαδικασία προγραμματισμού των μέσων εξωτερικής δράσης και του Ευρωπαϊκού Ταμείου Ανάπτυξης. Η πρόσκληση υποβολής προτάσεων στο πρόγραμμα δράσης για αλλαγή για ένα ισχυρότερο ρόλο του ιδιωτικού τομέα για την επίτευξη βιώσιμης και χωρίς αποκλεισμούς ανάπτυξης θα πρέπει να μετατραπούν σε συγκεκριμένες προτάσεις με τη μορφή ανακοίνωσης της Επιτροπής, η οποία θα υποβληθεί το πρώτο εξάμηνο του 2014. Επιπλέον, το πρόγραμμα δράσης για αλλαγή ζητά να προχωρήσει η ΕΕ προς μια προσέγγιση που βασίζεται στα δικαιώματα, ώστε τα δικαιώματα του ανθρώπου και η διακυβέρνηση να λαμβάνονται υπόψη ως απαραίτητες προϋποθέσεις για την πρόοδο, την ανάπτυξη και την ενδυνάμωση των λαών Ως εκ τούτου, η Επιτροπή θα εργαστεί για τη συστηματική ενσωμάτωση των αρχών και των προτύπων των δικαιωμάτων του ανθρώπου και την υλοποίησή τους σε ολόκληρη την αναπτυξιακή διαδικασία. Οι εργασίες του 2014 θα εξακολουθήσουν να έχουν ως στόχο την αύξηση της αποδοτικότητας και της αποτελεσματικότητας της αναπτυξιακής συνεργασίας μέσω της βελτίωσης του συντονισμού, της συνοχής των πολιτικών και της λογοδοσίας. Στο πλαίσιο αυτό, θα ολοκληρωθεί η ανάπτυξη ενός ευρωπαϊκού πλαισίου αποτελεσμάτων και θα προχωρήσει η κοινή διαδικασία προγραμματισμού της ΕΕ. Η Ευρωπαϊκή Ένωση και τα κράτη μέλη της θα συνεχίσουν να επιδιώκουν την επίτευξη όλων των ΑΣΧ πριν από την ημερομηνία στόχο του 2015, και τον εποικοδομητικό ρόλο που διαδραματίζουν στην παγκόσμια διαδικασία της διαμόρφωσης ενός πλαισίου μετά το 2015 που θα μας οδηγήσει μπροστά. Γενικά, το 2015 υπόσχεται να είναι ένα καίριο έτος για την ανάπτυξη. Αναγνωρίζοντας το γεγονός αυτό, στα τέλη του 2013, το Κοινοβούλιο και το Συμβούλιο είχαν καταλήξει σχεδόν σε απόφαση να οριστεί το 2015 «Ευρωπαϊκό Έτος Ανάπτυξης». Τούτο θα ήταν μια ιδανική ευκαιρία να ενημερώσει η Ευρωπαϊκή Ένωση τους πολίτες της σχετικά με την προστιθέμενη αξία της αναπτυξιακής συνεργασίας της ΕΕ και να καταδείξει τα αποτελέσματα που έχει ήδη επιτύχει. Μπορεί επίσης να τονίσει τη μοναδική ικανότητα της ΕΕ να αξιοποιήσει το σύνολο των πλεονεκτημάτων των κρατών μελών σε ό, τι αφορά την καταπολέμηση της φτώχειας και την υποστήριξη της ανάπτυξης, της ειρήνης και της ευημερίας σε ολόκληρο τον κόσμο και την επίτευξη ακόμη περισσότερων στο μέλλον. [1] COM(2011) 637 τελικό, 13.10.2011 [2] Ειδικό Ευρωβαρόμετρο αριθ. 405 «Η αναπτυξιακή βοήθεια της ΕΕ και οι αναπτυξιακοί στόχοι της χιλιετίας» http://ec.europa.eu/public_opinion/archives/ebs/ebs_405_en.pdf [3] http://europa.eu/rapid/press-release_MEMO-13-1134_el.htm [4] COM(2013)0292 [5] https://www.consilium.europa.eu/uedocs/cms_data/docs/pressdata/EN/foraff/131181.pdf [6] JOIN(2013) 30 final της 19.6.2013. [7] SWD(2013) 227 final της 19.6.2013. [8] COM(2013) 92 final, 27.2.2013 [9] http://europa.eu/rapid/press-release_IP-13-852_en.htm